Diari Oficial de la Generalitat Valenciana


Sumari del DOGV 5917, del 19-12-2008 (2008/14745)

RESOLUCIÓ de 17 de desembre de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Institut de Majors i Servicis Socials (IMSERSO) i la Generalitat per al desenvolupament d'un programa d'accessibilitat en les línes regulars d'autobusos interurbans de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5917

Data del DOGV
:   19-12-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/14482


Data del document
:   17-12-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Entitat Pública de Transport Metropolità de València
    * Conselleria Infraestructures i Transport
    * cooperació administrativa
    * tercera edat
    * transport públic
    * mitjans per a discapacitats
    * administració central

RESOLUCIÓ de 17 de desembre de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Institut de Majors i Servicis Socials (IMSERSO) i la Generalitat per al desenvolupament d'un programa d'accessibilitat en les línes regulars d'autobusos interurbans de la Comunitat Valenciana. [2008/14853]
L'Institut de Majors i Servicis Socials (IMSERSO) i la Generalitat han subscrit, després de la tramitació prèvia reglamentària, el 10 de novembre de 2008, el conveni per al desenvolupament d'un programa d'accessibilitat en les línes regulars d'autobusos interurbans de la Comunitat Valenciana.
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1456/2008, i que figura com a annex d'esta resolució.
Valencia, 17 de desembre de 2008.- El director general de Relacions amb les Corts i Secretariat del Consell: Ángel Mompó Romero.
Conveni de col·laboració entre l'Institut de Majors i Servicis Socials (IMSERSO) i la Comunitat Valenciana, per al desenvolupament d'un programa d'accessibilitat en línies regulars d'autobusos interurbans
Madrid, 10 de novembre de 2008
Reunits
D'una banda, Pilar Rodríguez Rodríguez, directora general de l'Institut de Majors i Servicis Socials, d'ara en avant IMSERSO, nomenada pel Reial Decret 1455/2008, de 29 d'agost (BOE núm. 211, d'1 de setembre), i en virtut del que establix l'article 6 i la disposició addicional tretze de la Llei de Règim Jurídic de les Administracions Públiques i del Procediment Administratiu Comú, de 26 de novembre de 1992, modificada per la Llei 4/1999, de 13 de gener.
I d'una altra, Mario Flores Lanuza, conseller d'Infraestructures i Transport de la Generalitat Valenciana, de conformitat amb l'atribució legal de competències que li atorguen la Llei 5/1983, de 30 de desembre, del Consell, modificada per la Llei 12/2007 de març, i facultat per mitjà d'un Acord del Consell de 31 d'octubre de 2008.
Ambdós parts, intervenen en nom i representació de les seues respectives administracions públiques, en l'exercici de les competències que tenen legalment atribuïdes i es reconeixen mútuament i recíprocament legitimitat i capacitat suficient per a obligar-se per mitjà d'este conveni en els termes que este conté i, a l'efecte,
Exposen
I
L'Estat, d'acord amb el que establix l'article 149.1.17 de la Constitució, té competència exclusiva per a establir la legislació bàsica i el règim econòmic de la Seguretat Social, i la Comunitat Valenciana, de conformitat amb allò que s'ha establit en l'Estatut d'Autonomia, aprovat per la Llei Orgànica 5/1982, d'1 de juliol, té atribuïda competència exclusiva en matèria de promoció i ajuda a la tercera edat, emigrants, persones amb discapacitat i altres grups o sectors necessitats de protecció especial i, en els termes que establisquen les lleis i les normes reglamentàries que en desplegament de la seua legislació dicte l'Estat, la funció executiva en matèria de les prestacions i servicis socials del sistema de Seguretat Social.
II
El Ministeri d'Educació, Política Social i Esport, a través de l'Institut de Majors i Servicis Socials (IMSERSO), en resposta a la demanda presentada pels col·lectius de persones amb mobilitat reduïda, persones majors i persones discapacitades, considerant la necessitat urgent de dur a terme l'adaptació del transport públic en el nostre país, de conformitat amb el que establix la Llei 51/2003, de 2 de desembre, d'Igualtat d'Oportunitats, No-Discriminació i Accessibilitat Universal de les Persones amb Discapacitat (LIONDAU), i tenint en compte, a més, el que establix l'article 8 del Reial Decret 1226/2005, de 13 d'octubre, pel qual s'establix l'estructura orgànica i les funcions de l'IMSERSO, vol promoure i potenciar actuacions que contribuïxen a la implantació de transports públics adaptats a les necessitats del sector de població indicat anteriorment, i tracta, alhora, de proporcionar una millor qualitat de vida per a tots els ciutadans.
III
Per la seua banda, l'Estatut d'Autonomia de la Comunitat Valenciana establix, en l'article 49.15, la seua competència exclusiva en matèria del transport per carretera l'itinerari del qual es desenvolupe íntegrament en el territori d'esta. Així mateix, se li atribuïx la potestat reglamentària i la funció executiva en la dita matèria, en virtut del mencionat article.
IV
A fi d'impulsar la col·laboració d'ambdós institucions en la promoció del transport accessible en les línies regulars de caràcter interurbà, l'IMSERSO i la Comunitat Valenciana acorden formalitzar un conveni de col·laboració per a desenvolupar l'any 2008 actuacions dirigides a la promoció de l'accessibilitat en el transport interurbà. Este conveni s'acomodarà a les següents
Clàusules
Primera. Objecte
Este conveni té com a objecte desenvolupar, durant l'any 2008, un projecte dirigit a oferir solucions accessibles en el transport públic interurbà de la Comunitat Valenciana.
Segona. Aportacions
Les aportacions per al desenvolupament d'este conveni es produiran d'acord amb la distribució en euros següent:
IMSERSO GENERALITAT
VALENCIANA TOTAL
35.000,00 35.000,00 70.000,00
El Ministeri d'Educació, Política Social i Esport, a través de l'IMSERSO contribuirà al programa descrit amb una aportació total, per a l'exercici 2008, de trenta-cinc mil euros (35.000 €), a càrrec de l'aplicació 87.27.401.0 del pressupost de despeses i dotacions de l'IMSERSO per al 2008. Esta aportació s'abonarà a la firma d'este conveni a la Conselleria d'Infraestructures i Transport de la Generalitat.
Per la seua banda, la Conselleria d'Infraestructures i Transport de la comunitat autònoma participarà en este projecte amb una aportació total de trenta-cinc mil euros (35.000 €), inclosos en els pressupostos que a càrrec del capítol VII del programa 513.30 Ordenació i Coordinació del Transport Terrestre del pressupost de la Conselleria d'Infraestructures i Transport de 2008, es destinen a la convocatòria d'ajudes esmentada, (línia pressupostària T0816000 Millora de la qualitat de l'oferta de transport públic de viatgers i mercaderies), sempre que les disponibilitats pressupostàries ho permeten i per mitjà de l'oportuna tramitació dels expedients de despesa.
Tercera. Finalitat de les aportacions
Les quantitats aportades per les institucions col·laboradores seran destinades a finançar l'adquisició de vehicles accessibles, o a la instal·lació en estos de plataformes d'accessibilitat, en els termes que s'indiquen en les convocatòries d'ajudes o subvencions que publique, o haja publicat, amb este fi la Conselleria d'Infraestructures i Transport de la Comunitat Valenciana.
Els vehicles que s'adquirisquen hauran de reunir les característiques apropiades a la finalitat d'este projecte, d'acord amb la normativa vigent, bàsicament les arreplegades en el Reial Decret 1544/2007, de 23 de novembre, i en la Llei 1/1998, de 5 de maig, de la Comunitat Valenciana, d'Accessibilitat i Supressió de Barreres Arquitectòniques, Urbanístiques i de la Comunicació.
Quarta. Convocatòria d'ajudes
La Conselleria d'Infraestructures i Transport de la Comunitat Valenciana es compromet a dur a terme l'oportuna convocatòria d'ajudes o subvencions entre les empreses concessionàries de transports regulars de la Comunitat Valenciana, d'acord amb la normativa vigent, a la qual podran accedir les empreses interessades a substituir o ampliar la seua flota actual de transport per vehicles plenament accessibles en els termes establits en este conveni de col·laboració.
La gestió de les ajudes objecte d'este conveni estarà sotmesa a les previsions de la Llei 38/2003, de 17 de novembre, General de Subvencions, i a la normativa específica que sobre estos aspectes s'arrepleguen en les disposicions de la comunitat autònoma.
Cinquena. Comissió de seguiment
Es crearà una Comissió de Seguiment d'este conveni, com a òrgan mixt de vigilància i control, constituïda per dos representants de la Comunitat Valenciana i dos representants de l'IMSERSO.
Esta Comissió serà presidida alternativament, per un dels representants de l'IMSERSO o per un de la Comunitat Valenciana.
Serà objectiu permanent de la Comissió de Seguiment vetlar per l'adequat compliment dels fins previstos en el conveni, i resoldre els problemes d'interpretació i compliment que puguen plantejar-se.
La Comissió de Seguiment es reunirà a instància de qualsevol de les parts totes les vegades que es considere necessari, fonamentalment per a:
- Conéixer el procediment d'adjudicació de les ajudes objecte d'este conveni, d'acord amb la normativa aplicada.
- Sol·licitar, si es considera oportú, que el Centre Estatal d'Autonomia Personal i Ajudes Tècniques (CEAPAT) de l'IMSERSO, comprove que les condicions tècniques exigides als vehicles són les adequades.
Sisena. Obligacions de les empreses concessionàries
Per a aconseguir els objectius d'este projecte, les empreses concessionàries del servici que reben les ajudes i subvencions previstes en este conveni de col·laboració es comprometran a mantindre els vehicles subvencionats durant un període mínim de cinc anys exclusivament al servici de la concessió en les mateixes condicions tècniques i d'accessibilitat exigides.
Les empreses concessionàries que participen en el projecte es comprometran a incorporar en un lloc visible dels vehicles una referència expressa a la col·laboració de la Conselleria d'Infraestructures i Transport de la Comunitat Valenciana i del Ministeri d'Educació, Política Social i Esport en l'oferta d'esta solució de transport accessible.
Setena. Reintegrament d'ajudes
En el cas que les aportacions rebudes siguen destinades a fins diferents dels establits en este conveni o no s'apliquen en les condicions determinades, seran revocades, amb la proposta prèvia de la Comissió de Seguiment, i l'empresa perceptora estarà obligada a reintegrar les quantitats rebudes incrementades amb l'interés legal dels diners (interés de demora) en la quantia fixada en la Llei 51/2007, de 26 de desembre.
Huitena. Justificació de despeses
La Comunitat Valenciana justificarà davant de l'IMSERSO les quantitats entregades a cada empresa concessionària, i acreditarà documentalment el destí d'estes per mitjà de la presentació, en el termini i en la forma establits en la normativa d'aplicació, d'una memòria del desenvolupament del projecte, dels documents acreditatius de la despesa efectuada i de les factures de les empreses venedores. Estos documents es presentaran en original o en còpia compulsada.
La justificació, que haurà de presentar-se abans del dia 31 d'octubre de l'any 2009, consistirà en la presentació per part de la comunitat autònoma d'un certificat relatiu a l'adquisició del vehicle accessible, així com de l'expedient complet de compra dels vehicles integrat pels documents següents:
- Plec de clàusules administratives particulars i de prescripcions tècniques.
- Publicació realitzada de la licitació i adjudicació.
- Certificat o document que acredite les ofertes presentades en el termini.
- Informe amb la valoració de les ofertes presentada i acta d'adjudicació del contracte.
- Justificant del depòsit de la garantia definitiva de l'adjudicatari.
- Contracte de compra.
- Factures corresponents segellades i firmades.
- Document probatori del pagament (extracte bancari, orde de transferència...) a l'empresa subministradora dels vehicles.
Novena. Reintegrament de romanents
En el cas que quedaren romanents una vegada efectuada la liquidació de l'aportació de l'IMSERSO a les ajudes objecte d'este conveni, la Comunitat Valenciana procedirà a la seua immediata devolució a l'IMSERSO.
Desena. Vigència
Este conveni, que produirà efectes a partir de la data de la firma, esgotarà la vigència el dia 31 de desembre de 2008.
No obstant això, es podrà prorrogar la seua vigència per períodes anuals sempre que les parts intervinents així ho acorden de forma expressa amb anterioritat al termini de la vigència, i amb els informes i tràmits preceptius previs.
Onze. Resolució per incompliment
Serà causa de resolució d'este conveni l'incompliment, per qualsevol de les parts intervinents, de les obligacions essencials contingudes en les clàusules, i s'entenen per essencials les referides als àmbits subjectiu i material del conveni, a les tècniques de col·laboració i als compromisos de finançament.
Dotze. Modificació o denúncia
Qualsevol de les parts podrà proposar la modificació o denunciar el conveni, comunicant-ho per escrit a l'altra part amb una antelació, almenys, de dos mesos a la data en què s'haja d'acabar.
Tant en un cas com en qualsevol altre hauran de concloure's els treballs iniciats a l'empara d'este instrument de col·laboració.
Tretze. Naturalesa i règim jurídic
Este conveni de col·laboració es troba exclòs de l'àmbit de la Llei 30/2007, de 30 d'octubre, de Contractes del Sector Públic, en virtut del que establix l'article 4.1.c) del dit text legal. No obstant això, els principis de la dita llei sí que s'aplicaran per a resoldre els dubtes i les llacunes que puguen plantejar-se, tal com establix l'article 4.2 del mencionat text legal.
El seu règim jurídic esta regulat en article 6 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú, i en l'Acord del Consell de Ministres de 2 de març de 1990, sobre Convenis de Col·laboració entre l'administració de l'Estat i les comunitats autònomes.
Així mateix, este conveni de col·laboració no generarà, en cap cas, cap relació laboral entre l'IMSERSO i els professionals que duguen a terme l'execució de les activitats que constituïxen el seu objecte.
Catorze. Jurisdicció competent
La Jurisdicció Contenciosa Administrativa serà la competent per a resoldre les qüestions litigioses que pogueren suscitar-se entre les parts en el desenvolupament d'este conveni, atesa la naturalesa administrativa d'este .
Com a prova de conformitat amb tot el que s'ha exposat i perquè produïsca plens efectes, en l'exercici de les seues atribucions, els firmants subscriuen este conveni en tres exemplars, al lloc i en la data assenyalats en l'encapçalament.
Per l'Institut de Majors i Servicis Socials: Pilar Rodríguez Rodríguez.
Per la Comunitat Valenciana: Mario Flores Lanuza.
ANNEX
Condicions bàsiques d'accessibilitat
AUTOBUSOS INTERURBANS
(SUBURBANS)
Classe II
Madrid, 2008
AUTOBUSOS INTERURBANS - SUBURBANS
1. Àmbit d'aplicació
Estes condicions bàsiques d'accessibilitat s'aplicaran als vehicles de carretera, vehicles per al transport interurbà-suburbà col·lectiu i de capacitat superior a nou places, inclòs el conductor.
Per a estos vehicles, autobusos interurbans, de classe II, serà obligat el compliment de la Directiva 2001/85/CE, del Parlament Europeu, i del Consell de 20 de novembre de 2001, i per tant l'annex VII Requisits per als dispositius tècnics que faciliten l'accés als viatgers amb mobilitat reduïda.
2. Autobusos interurbans de pis baix
2.1. S'entén per autobús de pis baix, classe II, aquell al qual els passatgers poden accedir sense que hi haja cap escaló, almenys per dos de les portes de servici. Almenys el 35% de la superfície disponible per a viatgers drets (o de la secció davantera, en el cas dels vehicles articulats) constituïx una superfície plana sense escalons.
Classe II: vehicles destinats principalment al transport de viatgers asseguts i dissenyats per a permetre el transport de viatgers drets, però només en el corredor o en una zona que no sobrepasse l'espai previst per a dos seients dobles.
2.2. L'alçària des de la calçada al pis de l'autobús almenys per les portes mencionades, no ha de ser major de 250 mm. Esta alçària es mesurarà amb el sistema d'inclinació (Kneeling) activat.
2.3. Hi ha d'haver una superfície lliure de seients amb capacitat per a allotjar almenys un passatger en cadira de rodes, el rectangle que forma esta superfície, es posicionarà amb el costat major paral·lel a l'eix longitudinal del vehicle. En esta superfície no podrà haver-hi cap escaló ni cap altre obstacle.
La superfície d'allotjament per a una cadira de rodes, ha de tindre unes dimensions mínimes de:
- Longitud: 1.300 mm.
- Amplària: 800 mm.
Polsador de sol·licitud
de parada
700-1000 mm
Instruccions
2.4. El passatger en cadira de rodes haurà de posicionar-se, en la superfície mencionada, mirant cap a la part posterior de l'autobús i paral·lel al lateral del vehicle, mai en posició transversal respecte a l'eix longitudinal d'este.
2.5. La persona que vaja en la cadira de rodes viatjarà amb els frens aplicats o les bateries desconnectades en el cas que siga elèctrica i haurà de poder recolzar l'esquena i el cap en un respatler o mampara encoixinada.
Una alçària mínima de 1.300 mm, (per a suport de l'esquena i del cap), i una amplària de 300 mm (perquè la cadira puga aproximar-se entre les rodes posteriors), poden servir com a orientació per a mesurar la mampara.
Estes mesures estan pensades perquè no es requerisca cap mecanisme de fixació o retenció de la cadira de rodes, si bé serà necessari poder disposar d'un cinturó de retenció de l'ocupant.
En l'espai reservat al passatger amb cadira de rodes i en el lateral del vehicle, s'indicarà amb un pictograma o cartell indicador, que esta persona ha de viatjar amb els frens aplicats o les bateries desconnectades i la posició correcta del passatger.2.6. En l'espai reservat per a passatgers en cadira de rodes, s'instal·larà en el lateral del vehicle una barra horitzontal a una alçària sobre el pis compresa entre 700 i 1.000 mm, separada del lateral almenys 40 mm i un diàmetre comprés entre 30/40 mm.
2.7. L'itinerari des de la porta d'accés dels passatgers en cadira de rodes, fins a l'espai reservat, serà practicable per a estos passatgers. En este itinerari no podrà haver-hi, per tant, cap escaló o qualsevol obstacle i tindrà una amplària mínima de pas de 800 mm.
2.8. Sol·licitud de parada
La sol·licitud de parada es confirmarà de forma sonora i visual.
S'instal·larà en l'interior, en l'espai reservat per a passatgers en cadira de rodes un polsador de sol·licitud de parada, a una alçària sobre el pis entre 700/900 mm, que indicarà al conductor que un passatger d'estes característiques vol eixir de l'autobús.
En l'exterior del vehicle, a la dreta o a l'esquerra de la porta d'accés per a passatgers en cadira de rodes, s'instal·larà un polsador a una alçària des de la calçada compresa entre 700/900 mm.
Estos polsadors estaran senyalitzats amb el símbol internacional d'accessibilitat (UIW-2529 i UNE 26437), el pictograma interior pot al seu torn servir com a indicador de reserva de l'espai.
El conductor ha de rebre un senyal clar i inequívoc que estos polsadors han sigut utilitzats.
Amb caràcter general, tots els polsadors de sol·licitud de parada seran d'un color que contraste amb la superfície a què estiguen fixats i hauran de poder ser accionats amb la palma de la mà.
2.9. L'amplària lliure de la porta d'accés dels passatgers en cadira de rodes, ha de ser major o igual a 1.000 mm. Si hi ha en esta una barra central, almenys per un dels costats haurà d'haver-hi un espai lliure de 800 mm.
2.10. Serà imprescindible dotar el vehicle de rampa o elevador per a facilitar l'accés a les persones amb mobilitat reduïda.
2.10.1. Rampa
Condicions generals:
El pas des de la rampa a l'interior del vehicle no tindrà canvis severs de pendent i s'evitaran ressalts en el punt on s'unixen la rampa i el pis en el llindar de la porta.
Les dimensions mínimes de la rampa seran de 800 mm d'amplària i 1.000 mm de llargària.
La càrrega estàtica mínima capaç de suportar, recolzada esta en el sòl, serà de 300 kg.
Les vores externes de la rampa portaran unes bandes reflectores de color roig i blanc.
Les vores externes estaran arredonides amb un radi no inferior a 2,5 mm. Els cantons s'arredoniran amb un radi no inferior a 5 mm.
Si la rampa és motoritzada:
La rampa només podrà funcionar quan el vehicle estiga parat i hi haurà un dispositiu que impedisca la marxa del vehicle fins que esta estiga replegada.
Sempre que la rampa estiga en moviment, la porta corresponent estarà tancada, fins que acabe l'operació de desplegament o replegament.
Els moviments de desplegament i replegament hauran d'anar acompanyats de senyals lluminosos i sonors d'avís.
L'extensió de la rampa en sentit horitzontal estarà protegida per mitjà d'un dispositiu de seguretat, detector de cos estrany. En cas d'activar-se el dispositiu, la rampa es detindrà immediatament.
En cas d'avaria la rampa es podrà estendre i arreplegar de forma manual.
2.11. Barres i agafadors
Es disposarà una trama completa de barres i agafadors, sense zones en què hi haja dificultats per a agarrar-se.
El sistema d'ancoratge i tipus de material hauran d'evitar oscil·lacions.
La superfície de barres, agafadors i muntants de subjecció i ajuda en la progressió interior, haurà de ser d'un material antilliscant i d'un color que contraste amb el seu entorn.
El diàmetre de les barres i agafadors estarà comprés entre 30/40 mm, en cas que no siguen circulars, la secció serà igual o funcionalment equivalent.
S'hauran de fixar en ambdós costats de les portes de servici barres i/o agafadors.
2.12. Seients reservats
Almenys dos seients (classe II), i un seient (classe B), estaran reservats a PMR no usuaris de cadires de rodes, i s'indicaran amb pictograma normat.
Estos seients no podran estar en els passos de rodes per l'excessiva alçària.
S'instal·laran agafadors en les proximitats per a ajuda en les operacions d'asseure's / alçar-se i subjecció, així com un polsador de sol·licitud de parada.
El polsador se situarà a una alçària, respecte al pis del vehicle, compresa entre 700/900 mm, de color que contraste amb el de la superfície a què estiga fixat i podrà ser accionat amb la palma de la mà sense necessitat alçar-se del seient.
Els recolzabraços, si n'hi ha, seran abatibles.
És recomanable que estos seients siguen de color diferent de la resta, per a així accentuar el sentit de reserva.
2.13. Gos guia
Es farà referència per mitjà de pictograma, en lloc visible per a tots els passatgers, l'acceptació que les persones cegues poden viatjar acompanyades del seu gos guia.
2.14. Paviment
El pis del vehicle serà de materials que no produïsquen reflexos i serà no lliscant tant en sec com en mullat.
Si l'autobús és de tipus articulat, el paviment corresponent a l'articulació, tindrà un alt contrast en textura i color en relació amb les àrees de paviment adjacents.
2.15. Informació per a passatgers discapacitats sensorials
a) Informació exterior
Polsador de sol·licitud
de parada
700-1000 mm
Instruccions
Es disposarà d'un avisador acústic i lluminós en els voltants de la porta de servici d'entrada a fi de facilitar la localització d'esta.
És molt recomanable que este avisador acústic puga indicar per mitjà de veu gravada o amb qualsevol altra tècnica el número o la línia de l'autobús.
b) Informació interior
Es disposarà d'un dispositiu que de forma visual i sonora informe sobre:
- Parada sol·licitada.
És molt recomanable que l'avisador acústic puga indicar per mitjà de veu gravada o amb qualsevol altra tècnica la denominació de la pròxima parada.
2.16. Condicionament exteriorEl símbol internacional d'accessibilitat, ja mencionat, es fixarà en la part frontal dreta de l'autobús de forma tal que les persones amb mobilitat reduïda, siguen capaces de reconéixer el vehicle accessible. La grandària mínima del símbol serà de 20x20 cm.
La porta que tinga els dispositius d'accés per a les persones en cadira de rodes, s'indicarà en la part exterior i interior amb el mencionat logotip d'accessibilitat.
L'autobús disposarà en l'exterior de tres rètols en què es col·loque el número que l'identifica i la línia a què correspon. Un en la part frontal, un altre en la posterior i el tercer en el lateral dret segons el sentit de la marxa.
El contrast s'obtindrà amb la superfície en colors clars i els caràcters en colors foscos. Es cuidarà que els contrastos causen enlluernaments, com succeïx entre el blanc i el negre.
2.17. Condicionament interior
En l'interior, la línia de la vora del paviment d'accés i la vora dels escalons, si és el cas, se senyalitzaran en tota la seua longitud amb una franja de 3 a 5 cm d'amplària i color fortament contrastat en relació amb la resta del paviment.
3. Autobusos interurbans amb escalons
Els autobusos que per distints motius (itineraris o longitud inferior a 9 m) no poden ser de pis baix, han de complir:
3.1. Ha d'haver-hi una superfície lliure de seients amb capacitat per a allotjar almenys un passatger en cadira de rodes, el rectangle que forma esta superfície, es posicionarà amb el costat major paral·lel a l'eix longitudinal del vehicle. En esta superfície no podrà haver-hi cap escaló ni qualsevol altre obstacle.
La superfície d'allotjament per a una cadira de rodes, ha de tindre unes dimensions mínimes de:
- Longitud: 1.300mm.
- Amplària: 800mm.
3.2. El passatger en cadira de rodes haurà de posicionar-se, en la superfície mencionada, mirant cap a la part posterior de l'autobús i paral·lel al lateral del vehicle, mai en posició transversal respecte a l'eix longitudinal d'este.
3.3. La persona que vaja en la cadira de rodes, viatjarà amb els frens aplicats o les bateries desconnectades, en el cas que siga elèctrica, i haurà de poder recolzar l'esquena i el cap en un respatler o mampara encoixinada.
Una alçària mínima de 1.300 mm (per a suport del cap) i una amplària de 300 mm (perquè la cadira puga aproximar-se entre les rodes posteriors), poden servir com a orientació per a mesurar la mampara.
Estes mesures estan pensades perquè no es requerisca cap mecanisme de fixació o retenció de la cadira de rodes, si bé serà necessari disposar d'un cinturó de retenció de l'ocupant.
En l'espai reservat al passatger en cadira de rodes i en el lateral del vehicle, s'indicarà amb un pictograma o cartell indicador, que esta persona ha de viatjar amb els frens aplicats o les bateries desconnectades, en el cas que siga elèctrica, i la posició correcta del passatger.
3.4. En l'espai reservat per a passatgers en cadira de rodes, s'instal·larà en el lateral del vehicle una barra horitzontal a una alçària sobre el pis compresa entre 800 i 1.000 mm, separada del lateral almenys 40 mm i diàmetre comprés entre 30/40 mm.
3.5. L'itinerari des de la porta d'accés dels passatgers en cadira de rodes, fins a l'espai reservat, serà practicable per a estos passatgers. En este itinerari no podrà per tant haver-hi cap escaló o qualsevol obstacle i ha de tindre una amplària mínima de pas de 800 mm.
3.6. Sol·licitud de parada
La sol·licitud de parada es confirmarà de forma sonora i visual.
S'instal·larà en l'interior, en l'espai reservat per a passatgers en cadira de rodes un polsador de sol·licitud de parada, a una alçària sobre el pis entre 700/1.000 mm, que indicarà al conductor que un passatger d'estes característiques vol eixir de l'autobús.
En l'exterior del vehicle, a la dreta o a l'esquerra de la porta d'accés per a passatgers en cadira de rodes, s'instal·larà un polsador a una alçària des de la calçada compresa entre 700/900 mm.
Estos polsadors estaran senyalitzats amb el símbol internacional d'accessibilitat (PCO-9212 i UNE 26431), el pictograma interior pot al seu torn servir com a indicador de reserva de l'espai.
El conductor ha de rebre un senyal clar i inequívoc que estos polsadors han sigut utilitzats.
Amb caràcter general, tots els de sol·licitud de parada seran d'un color que contraste amb la superfície a què estiguen fixats i hauran de poder ser accionats amb la palma de la mà.
3.7. L'amplària lliure de la porta d'accés dels passatgers en cadira de rodes, ha de ser major o igual a 1.000 mm. Si hi ha una barra central, almenys per un dels costats haurà d'haver-hi un espai lliure de 800 mm.
3.8. Serà imprescindible dotar el vehicle de plataforma elevadora per a facilitar l'accés a les persones amb mobilitat reduïda.
3.8.1. Plataforma elevadora
La plataforma elevadora només podrà funcionar quan el vehicle es trobe parat. No serà possible posar en marxa el vehicle llevat que la plataforma es trobe en la posició de repòs, replegada en l'interior del vehicle.
Quan la plataforma es pose en funcionament, es posarà en marxa automàticament un dispositiu que evite que la cadira de rodes se n'isca d'esta.
Els moviments de desplegament i replegament hauran d'anar acompanyats de senyals lluminosos i sonors d'avís.
El sistema d'accionament es concebrà de forma tal que, si deixa d'accionar-se, el moviment de la plataforma es detindrà immediatament i serà possible iniciar sense demora el moviment en qualsevol sentit.
Les zones no visibles a l'operador, que amb el moviment de la plataforma poden agarrar o xafar algú, han de protegir-se amb algun dispositiu de seguretat. Quan un d'estos dispositius actue, la plataforma es detindrà immediatament i serà possible iniciar sense demora el moviment en qualsevol sentit.
En cas d'avaria es podrà accionar de forma manual.
Les dimensions mínimes seran de 800 mm d'amplària i 1.200 mm de llargària.
La capacitat mínima de càrrega serà de 300 kg.
3.9. Barres i agafadors
Es disposarà una trama completa de barres i agafadors, sense zones en què hi haja dificultats per a agarrar-se.
El sistema d'ancoratge i el tipus de material hauran d'evitar oscil·lacions.
La superfície de barres, agafadors i muntants de subjecció i ajuda en la progressió interior, haurà de ser d'un material antilliscant i de color que contraste amb el seu entorn.
El diàmetre de les barres i agafadors estarà comprés entre 30/40 mm, en cas que no siguen circulars, la secció serà igual o funcionalment equivalent.
S'hauran de fixar en ambdós costats de les portes de servici barres i/o agafadors.
3.10. Seients reservats
Almenys dos seients (classe II), i un (classe B), estaran reservats a PMR no usuaris de cadires de rodes, i s'indicaran amb pictograma normat.
- Estos seients no podran estar en els passos de rodes per l'excessiva alçària.
- S'instal·laran agafadors en les seues proximitats per a ajuda en les operacions d'asseure's / alçar-se i subjecció, així com un polsador de sol·licitud de parada.
- El polsador se situarà a una alçària, respecte al pis del vehicle, compresa entre 700/900 mm, de color que contraste amb el de la superfície a què estiga fixat i podrà ser accionat amb la palma de la mà sense necessitat d'alçar-se del seient.
- Els recolzabraços, si n'hi ha, seran abatibles.
- És recomanable que estos seients siguen de color diferent de la resta, per a així accentuar el sentit de reserva.
3.11. Gos guia
Es farà referència per mitjà de pictograma, en lloc visible per a tots els passatgers, l'acceptació que les persones cegues poden viatjar acompanyades del seu gos guia.
3.12. Paviment
El pis del vehicle serà de materials que no produïsquen reflexos i serà no lliscant tant en sec com en mullat.
Si l'autobús és de tipus articulat, el paviment corresponent a l'articulació, tindrà un alt contrast en textura i color en relació amb les àrees de paviment adjacents.
3.13. Informació per a passatgers discapacitats sensorials
a) Informació exterior
Es disposarà d'un avisador acústic i lluminós en els voltants de la porta de servici d'entrada a fi de facilitar la localització d'esta.
És molt recomanable que este avisador acústic puga indicar per mitjà de veu gravada o amb qualsevol altra tècnica el número o la línia de l'autobús.
b) Informació interior
Es disposarà d'un dispositiu que de forma visual i sonora informe sobre:
- Parada sol·licitada.
És molt recomanable que l'avisador acústic puga indicar per mitjà de veu gravada o amb qualsevol altra tècnica la denominació de la pròxima parada.
3.14. Condicionament exterior
El símbol internacional d'accessibilitat, ja mencionat, es fixarà en la part frontal dreta de l'autobús de forma tal que les persones amb mobilitat reduïda, siguen capaces de reconéixer el vehicle accessible. La grandària mínima del símbol serà de 20x20 cm.
La porta que tenen els dispositius d'accés per a les persones en cadira de rodes, se senyalitzaran en la part exterior i interior amb el mencionat logotip d'accessibilitat.
L'autobús disposarà en l'exterior de tres rètols en què es col·loque el número que l'identifica i la línia a què correspon. Un en la part frontal, un altre en la posterior i el tercer en el lateral dret segons el sentit de la marxa.
El contrast s'obtindrà amb la superfície en colors clars i els caràcters en colors foscos. Es cuidarà que els contrastos causen enlluernaments, com succeïx entre el blanc i el negre.
3.15. Condicionament interior
En l'interior, la línia de la vora del paviment d'accés i la vora dels escalons, si és el cas, se senyalitzaran en tota la longitud amb una franja de 3 a 5 cm d'amplària i color fortament contrastat en relació amb la resta del paviment.
3.16. Escalons
L'alçària del primer escaló, l'estrep, des del paviment a una de les portes de servici, no excedirà de 250 mm, estant el vehicle en orde de marxa. Esta alçària es podrà aconseguir amb el sistema d'inclinació activat, si és que en té, o amb algun escaló retràctil.
Les contrapetges del primer i l'últim escaló estaran senyalitzades per mitjà de bandes fotoluminiscents i d'un color que contraste amb la superfície d'estes.
4. Formació
Les empreses operadores, estan obligades a informar i educar els conductors en les limitacions i les necessitats especials de les persones amb mobilitat reduïda.